****

**ประกาศองค์การบริหารส่วนตำบลเขากระปุก**

**เรื่อง การรับฟังความคิดเห็นของผู้มีส่วนได้เสีย ร่างข้อบัญญัติองค์การบริหารส่วนตำบลเขากระปุก**

............................................................

ด้วยองค์การบริหารส่วนตำบลเขากระปุก ได้จัดทำร่างข้อบัญญัติองค์การบริหารส่วนตำบลเขากระปุก โดยอาศัยอำนาจตามมาตรา 20 (3) และมาตรา 32 แห่งพระราชบัญญัติการสาธารณสุข พ.ศ. 2535 และที่แก้ไขเพิ่มเติม ประกอบกับมาตรา 71 แห่งพระราชบัญญัติสภาตำบลและองค์การบริหารส่วนตำบล พ.ศ. 2537 และที่แก้ไขเพิ่มเติม เพื่อปฏิบัติการตามอำนาจหน้าที่ ในการตรวจสอบ ควบคุมหรือกำกับดูแลหรือแก้ไขสิ่งที่จะมีผลกระทบต่อสภาวะความเป็นอยู่ที่เหมาะสมกับการดำรงชีพของประชาชน และผลกระทบ
ต่อสิ่งแวดล้อม จำนวน 2 ฉบับ ดังนี้

1. ข้อบัญญัติองค์การบริหารส่วนตำบลเขากระปุก เรื่อง กิจการที่เป็นอันตรายต่อสุขภาพ
พ.ศ. .......

2. ข้อบัญญัติขององค์การบริหารส่วนตำบลเขากระปุก เรื่อง การติดตั้งบ่อดักไขมันบำบัดน้ำเสียในอาคาร พ.ศ. .......

เนื่องจากร่างข้อบัญญัติองค์การบริหารส่วนตำบลเขากระปุก เรื่องดังกล่าว มีบทบัญญัติบางประการเกี่ยวกับการจำกัดสิทธิและเสรีภาพของบุคคล ตามมาตรา 26 ซึ่งอยู่ในเงื่อนไขที่จะต้องปฏิบัติตามมาตรา 77 ของรัฐธรรมนูญแห่งราชอาณาจักรไทย องค์การบริหารส่วนตำบลเขากระปุก จึงจัดให้มีการรับฟังความคิดเห็นของผู้เกี่ยวข้อง เพื่อประกอบการพิจารณาในขั้นตอนการออกข้อบัญญัติท้องถิ่น ตามมาตรฐานการปฏิบัติงานสำหรับองค์กรปกครองส่วนท้องถิ่น ของศูนย์บริหารกฎหมายสาธารณสุข กรมอนามัย กระทรวงสาธารณสุข โดยการเผยแพร่ร่างข้อบัญญัติองค์การบริหารส่วนตำบลเขากระปุก ทั้ง 2 ฉบับ ณ ที่ทำการองค์การบริหารส่วนตำบลเขากระปุก และทางเว็บไซต์องค์การบริหารส่วนตำบลเขากระปุก พร้อมทั้งเปิดรับฟังความคิดเห็นของผู้มีส่วนได้เสียและประชาชน ทางไปรษณีย์ ส่งถึงองค์การบริหารส่วนตำบลเขากระปุก อำเภอท่ายาง จังหวัดเพชรบุรี 76130 หรือยื่นด้วยตนเองที่ งานกฎหมายและคดี สำนักปลัด องค์การบริหาร
ส่วนตำบลเขากระปุก ตั้งแต่บัดนี้เป็นต้นไป ถึงวันที่ 31 มีนาคม 2563 ทั้งนี้สามารถดาวน์โหลดเอกสารและแบบฟอร์มแสดงความคิดเห็นได้ที่ http://www.khaokrapook.go.th

จึงประกาศให้ทราบโดยทั่วกัน

ประกาศ ณ วันที่ 28 กุมภาพันธ์ 2563

 ธีรพงษ์ เอี่ยมสะอาด

 (นายธีรพงษ์ เอี่ยมสะอาด)

 นายกองค์การบริหารส่วนตำบลเขากระปุก